สวัสดีค่ะ ชื่อร้านนี้อาจจะน่ากลัวสักหน่อยนะคะ แต่จริงๆ แล้วไม่มีไรมากค่ะ และไม่เกี่ยวกับอาหารที่ทานไปนะคะ คือเดิมเมื่อก่อนร้านนี้ตั้งอยู่อยู่ริมถนนวัฒนธรรมฝั่งตรงข้าม อ.ส.ม.ท. เป็นที่ของการรถไฟ ที่มีการเดินรถแบบวันเวย์ จากแยกผังเมือง มาบรรจบกับรถที่เลี้ยวมาจากแยกเหม่งจ๋ายก่อนที่จะตรงไปศูนย์วัฒนธรรม หรือ ที่จะออกไปเส้นรัชดาภิเษก ปกติเส้นนี้รถทุกคันจะวิ่งเร็วตั้งแต่เลี้ยวผ่านแยกมาเลยนะเพราะเป็นถนนตรงยาว แล้วร้านก็อยู่ฝั่งตรงข้าม ลูกค้าต้องข้ามถนนไปทาน แต่เห็นทุกคนสนุกสนานเมื่อต้องเสี่ยงข้ามถนนเส้นนี้ที่มีประมาณ 4 เลนไปทานส้มตำนะคะ เลยมีคนตั้งสโลแกนว่า “รถวิ่งปานลมพัด คนเดินตัดฉวัดเฉวียน รอดตายก็ได้กิน” ทั้งหมดนี้จึงเป็นที่มาของ “ร้านส้มตำเสี่ยงตาย” แต่เดิมชื่อ “อีสานเสี่ยงตาย” นะคะ

ร้านนี้เป็นร้านส้มตำข้างทางธรรมดา แต่ลูกค้าเรียกชื่อ (เล่นๆ) ว่า "ส้มตำเสี่ยงตาย" ตามที่เล่าด้านบน แต่ปัจจุบันร้านได้ย้ายมาที่ใหม่แล้ว ตรงถนนเส้นหลังของศูนย์วัฒนธรรมฯ ใกล้กับที่จอดรถของ ขสมก. ใกล้ร้านวัสดุก่อสร้าง ไหนๆ ก็ย้ายร้านมาทานได้อย่างปลอดภัยแล้วก็ไปลองกันสักหน่อยค่ะ แต่หากจอดรถอีกฝั่งก็ยังเสี่ยงตายเหมือนเดิมนะ ๕๕๕

อาหารอีสานของทางร้านอร่อยและถูกดีค่ะ บรรยากาศร้านก็เป็นกันเองดี พวกเราสั่งมาทานกันเยอะพอสมควรเลยค่ะ เท่าที่จะถ่ายภาพทันนะคะ อิอิ จะมีเมนู ส้มตำไข่เค็ม ลูกชิ้นลวกจิ้ม หอยแครงลวก คอหมูย่าง ไก่ย่าง ต้มแซ่บกระดูกหมู และ ปลาช่อนเผา แต่ละจานใหญ่ค่ะ จนวางบนโต๊ะเกือบไม่หมดค่ะ

หากผ่านมาแถวถนนเส้นหลังศูนย์วัฒนธรรมฯ ก็แวะมาลองทานกันได้นะคะ
เปิดทุกวันจันทร์-เสาร์ เวลา 17.00 - 23.30 น. 
ไม่มีบริการส่ง แต่โทรมาถามได้ที่ 081-285-6878 (คุณจ๋อย)